Foto’s: Kaap van Storms doen sy naam gestandFoto deur die gebruiker @biancahaarhoff op Twitter gelaai Chapman’s Peak-rylaan is gesluit en meer as 2 000 mense is dakloos gelaat ná ‘n koue front en storms Kaapstad Saterdagaand getref het. “Ons het Saterdagaand donderstorms regoor die Kaapse Skiereiland gehad,” het Wilfred Solomons-Johannes, woordvoerder vir die stad se rampbestuureenheid, gesê. “Rukwinde het skade en verwoesting gesaai.” Sowat 2 270 mense is dakloos gelaat en 547 plakkershutte is beskadig deur storms en vloede in Bishop Lavis, Houtbaai en dele van Gugulethu, Strand en Khayelitsha. ‘n Begraafplaas in Philippi is oorstroom. Huise se dakke is op ander plekke afgewaai. ‘n Aantal informele nedersettings in Atlantis, Blackheath, Elsiesrivier, Kalkfontein, Langa, Lavender Hill, Lotusrivier, Milnerton en Parkwood is oorstroom. Patricia de Lille, burgemeester van Kaapstad, het “buitengewone noodreëlings” versoek. Solomons-Johannes sê sneeu het oornag op die westelike hoë grond van die Wes-Kaap geval en die suidelike hoë grond van die Noord-Kaap. Hy raai boere aan om voorkomingsmaatreëls te tref om hul vee en oes te beskerm. EWN het Sondag berig Chapman’s Peak-rylaan is gesluit ná modderstortings in die gebied. Solomons-Johannes het gesê die pad sal onbepaald gesluit bly. [nggallery id=132]